—

Stavak „Jabukovače ‚Cidres de Bretagne’ (jabukovače i koncentrirani mošt) proizvode se isključivo u Bretanji” zamijenjen je stavkom: „Osim postupka pakiranja, branje jabuka za preradu i proizvodnja jabukovače ‚Cidre de Bretagne’, provode se na zemljopisnom području koje čine općine navedene u nastavku. Zemljopisno područje leži na Armoričkom masivu te se prostire na departmanima administrativne regije Bretanje te jednom dijelu departmana Mayenne, Loire Atlantique i Maine-et-Loire.” Zemljopisno područje jabukovače „Cidre de Bretagne” prošireno je na više općina u kojima se proizvode jabuke za preradu i koje su, prema važećoj specifikaciji, do 31. prosinca 2015. njima mogle opskrbljivati gospodarske subjekte na zemljopisnom području. Stoga je do kraja 2015. postojala zona dodatne opskrbe koja se sastoji od 606 općina raspodijeljenih na dio departmana Maine-et-Loire, Mayenne i Sarthe. Izmijenjena specifikacija u zemljopisno područje uključuje 120 od tih općina, smještenih na istoku departmana Mayenne. Te općine zauzimaju površinu od 2 342,6 km2, odnosno 6,55 % područja određenog važećom specifikacijom. Povijesno gledano, širenje proizvodnje jabuka izvan administrativnih granica Bretanje poklapa se s razvojem proizvodnje jabukovače „Cidre de Bretagne”. Naime, znatno povećanje potrošnje jabukovače u toj regiji početkom 20. stoljeća dovelo je do velike potražnje za jabukom za preradu koja nije mogla biti zadovoljena na lokalnoj razini. Stoga su industrijske tvrtke i stručna tijela vrlo rano počeli poticati širenje proizvodnje. Nakon obnove jabučnjaka istok departmana Mayenne postao je sastavni dio područja proizvodnje jabukovače „Cidre de Bretagne”. Zajedno s ostatkom područja proizvodnje čini koherentnu cjelinu jer pripada istoj geološkoj formaciji (Armorički masiv), a tamo su smješteni proizvođači koji neprestano dostavljaju voće namijenjeno ZOZP-u „Cidre de Bretagne” od njezina priznavanja te voćnjaci sortnog profila jednakog ostatku zemljopisnog područja. Nakon priznavanja zaštićene oznake zemljopisnog podrijetla postao je još važniji zahvaljujući plantažama i uvođenjem novih ugovora kojima se osigurava opskrba prerađivača. U pogledu proizvodnje jabuke za preradu opći popis poljoprivrede iz 2010. broji 1 071 proizvođača koji upotrebljavaju 2 910 hektara voćnjaka na trenutačnom zemljopisnom području i 63 proizvođača na 138 hektara u okviru traženog proširenja (4,74 % dodatne površine, odnosno proizvodnja procijenjena na otprilike 3 000 tona godišnje). Francuska međustrukovna organizacija za proizvodnju jabukovače (fr. Union Nationale Interprofessionnelle Cidricole) popisala je u departmanu Mayenne 16 proizvođača jabukovače. Većinom je riječ o proizvođačima srednje veličine, poljoprivrednicima; samo dva proizvođača, smještena na zapadu departmana Mayenne, proizvode više od 300 hektolitara jabukovače godišnje. Proizvođači na istoku departmana Mayenne dugogodišnji su ugovorni partneri bretonskih proizvođača jabukovače: na primjer, proizvođač jabukovače Loïc Raison tamo nabavlja jabuke od 1923. Na tom se području voće oduvijek bralo i doprinosilo ugledu proizvoda na čitavu njegovu zemljopisnom području. Treba dodati da je u regiji nekada postojao veliki proizvođač jabukovače, VOLCLER. Nalazio se u gradu Mayenne, na zapadnoj obali istoimene rijeke koja protječe gradom. Taj je proizvođač jabukovače obrađivao većinu voća iz regije, uključujući ono koje je dolazilo s istoka departmana Mayenne, te je jabukovača pripadala zemljopisnom području ZOZP-a „Cidre de Bretagne”. S prestankom rada 2008. drugi proizvođači sa zemljopisnog područja jabukovača „Cidre de Bretagne” iskazali su interes za njegove opskrbljivače. Iako zatražena zona proširenja nema poseban ugled, tamo se nalaze proizvođači voća čija je budućnost povezana s nekadašnjim proizvođačima jabukovače „Cidre de Bretagne”. U tom smislu čini temeljni element ugleda zaštićene oznake zemljopisnog podrijetla „Cidre de Bretagne”. Istok departmana Maine-et-Loire i Sarthe, koji je također dio dodatne zone opskrbe, poseban je slučaj jer su tamo prirodni uvjeti drugačiji (klima i geologija), sortni profil nije tako uravnotežen jer se uglavnom sastoji od sorti koje služe za dvije svrhe (proizvodnju jabukovače i soka), a ugovorne veze tek su nedavno uspostavljene. Stoga to područje nije uključeno u zemljopisno područje.